王正功
嘉泰二年岁在壬戌正月八日携家还里幕中诸友
乳穴佳名久欣慕，兹游直与心期副。
今朝萧散七枝筇，衰迟未觉跻攀苦。
湘南悬想碧云横，桂岭遥瞻烟霭暮。
招提钟磬出幽深，村疃牛羊自来去。
忽闻流水响潺潺，渐睹岩扃隔烟雾。
山蹊蹑履乱崎嵚，翠壁题名杂新故。
乍暌朱墨略官箴，稍觉追随剧幽趣。
绝知官里少夷途，始信闲中无窘步。
人生如此信可乐，谁向康庄塞归路。
共醉生前有限杯，浇我胸中今与古。
早知富贵如浮云，三欢归田不能赋。